Papersnake/gushiwen huggingface dataset:
单父东楼秋夜送族弟沈之秦
李白（唐代）

尔从咸阳来，问我何劳苦。
沐猴而冠不足言，身骑土牛滞东鲁。
沈弟欲行凝弟留，孤飞一雁秦云秋。
坐来黄叶落四五，北斗已挂西城楼。
丝桐感人弦亦绝，满堂送君皆惜别。
卷帘见月清兴来，疑是山阴夜中雪。
明日斗酒别，惆怅清路尘。
遥望长安日，不见长安人。
长安宫阙九天上，此地曾经为近臣。
一朝复一朝，发白心不改。
屈平憔悴滞江潭，亭伯流离放辽海。
折翮翻飞随转蓬，闻弦坠虚下霜空。
圣朝久弃青云士，他日谁怜张长公。
贺雪八盘岭上作
楼钥（宋代）

平时卧雪似袁安，谁肯凌晨犯苦寒。
百辟班中因族贺，八盘岭上得遥看。
层层观阙琼楼耸，纳纳乾坤玉宇宽。
怅望仙山何处是，欲从此地径骖鸾。
鲁公乞米帖
周密（宋代）

当年食粥老尚书，乞米长安李大夫。饥死只今谁裹饭，可怜曼倩羡侏儒。
送教长老入山
毛滂（宋代）

秋容正摇落，山意恰凄清。
冰彻万缘冷，云随两屐轻。
冥鸿那复下，膏火莫重明。
天地邮亭尔，百年真倦生。
晚晴
姜特立（宋代）

草木肥梅雨，江山快晚晴。
芳塘荷芰发，香泛葛衣轻。
读孟子 其一
彭汝砺（宋代）

饱食无庸近素餐，低徊还恐似墦间。黄昏一读遗编尽，梦寐清风亦厚颜。
时宰生日诗六首 其一
周紫芝（宋代）

后皇开玉堂，峨官俨成列。奕奕峨长缨，珊珊鸣佩玦。

中有一真峨，容华灿冰雪。维时值中原，格斗弥岁月。

帝命下抚摩，聊用究施设。王纲坠莫举，独以一手挈。

至言等药石，黔黎尽生活。帝曰伊谁能，何以报殊烈。

爵之白玉浆，奏以云门阕。徘徊上璇穹，千秋拱云阙。
明堂赦降改名者例许入学世弼和前韵贺余次韵答之 其二
欧阳澈（宋代）

太平圣主就如云，广霈殊恩及此身。声类春雷潜起蛰，光同秋月溥临人。

网罗遗逸考求助，旌表门闾奖事亲。猥辱锦章慰岑寂，借冠终不许乡邻。
句
杜甫（唐代）

狨掷寒条马见惊。
十台怀古 其二 章华台
陈琏（明代）

灵王意气淩寰宇，十万雄兵辟疆土。登临更有章华台，睥睨中原瞰荆楚。

穷奢极丽非良谋，纵乐日向高台游。皓齿能歌细腰舞，蛾眉宁识人间愁。

一朝霸业归萧索，江上游魂招不得。夕阳衰草栖寒烟，伤心忍过荒台前。
和晏太尉晚夏
宋祁（宋代）

炎威不可度，永昼坐南轩。
蚁过閒占雨，蝇来自厌樊。
林披众果熟，池静数荷翻。
早晚鞲鹰习，乘秋击迥原。
送龚懋
张方平（宋代）

千里寒雪程，平生旅人心。丈夫虽四方，行役愁不任。

祢刺弊生毛，赵囊空无金。钱子一樽酒，送子垂杨阴。
昭君怨戏赠
刘攽（宋代）

武皇听歌长太息，倾城不难难绝色。连娟脩嫭果自得，三十六绝宠无敌。

君不见孝宣既没王业衰，优游时事牵文辞。延寿丹青最叵信，无盐侍侧捐毛施。

此时昭君去绝掖，边风侵肌雪满碛。穹庐旃墙烧𤑺蠡，琵琶怨思胡笳悲。

犹怜敌情不消歇，子孙累世称阏氏。传闻汉绝翻可愁，纨扇绿衣长信秋。

燕啄皇孙两悽恻，当时无事成深仇。覆杯反水难再收，深渊瞬息为高丘。

尘沙萧条猛虎塞，边民独记和亲侯。
下水船（和季良琼花）
晁补之（宋代）

百紫千红翠。唯有琼花特异。便是当年，唐昌观中玉蕊。尚记得、月里仙人来赏，明日喧传都市。

甚时又，分与扬州本，一朵冰姿难比。曾向无双亭边，半酣独倚。似梦觉，晓山瑶台十里。犹忆飞琼标致。
题泸川县楼
唐庚（宋代）

百斤黄鱼鲙玉，万户赤酒烧霞。榆甘渡头客艇，荔枝林下人家。
苦雨后和乔师召喜晴韵四首 其四
李东阳（明代）

急雨轰雷昼夜同，枕边惊梦起周公。虚疑矮屋层檐下，如在欹帆卼浪中。

万里山川秋霁合，千家灯火夜愁空。人间月色清如水，先照琼楼第一重。
蝶恋花·绿树阴阴晴昼午
庄棫（清代）

绿树阴阴晴昼午。过了残春，红萼谁为主？宛转花旖勤拥护，帘前错唤金鹦鹉。
回首行云迷洞户。不道今朝，还比前朝苦。百草千花羞看取，相思只有侬和汝。
和答木庵英粹中
段成己（金朝）

四海疲攻战，馀生寄寂寥。花残从雨打，蓬转任风飘。

有兴歌长野，无言立短桥。敝庐犹在眼，殊觉路途遥。
天风海云楼
契玉立（元代）

极目云山道阻修，勋名久速为谁收。海天秋色无边景，且上遐陬第一楼。
谢新恩·樱花落尽春将困
李煜（五代）

樱桃落尽春将困，秋千架下归时。漏暗斜月迟迟，花在枝（缺十二字）。彻晓纱窗下，待来君不知。
见报以言者论六事其五皆靖康往故其一谓资囊士人上书以冀复用谪居海南震惧之馀斐然有作 其一
李纲（宋代）

力小安能胜万钧，退藏深渺欲全身。大恩不报有馀责，何必烦言浪指陈。
次韵酬吕大厚庵题田居见赠 其一
林朝崧（清代）

世事纷然百不关，此身将老翠微间。病疏把酒杯觞燥，懒废吟诗笔砚闲。

春水一竿垂钓去，秋云两束负薪还。惭卿比似林君复，尚欠梅花种满山。
句
胥偃（唐代）

昔作树头花，今作冢下骨。
池亭双树梅花
杨万里（宋代）

开尽梅花半欲残，两株晴雪作双寒。
团栾遶树元无见，只合池亭隔水看。
踏莎行·赋稼轩集经句
辛弃疾（宋代）

进退存亡，行藏用舍。小人请学樊须稼。衡门之下可栖迟，日之夕矣牛羊下。
去卫灵公，遭桓司马。东西南北之人也。长沮桀溺耦而耕，丘何为是栖栖者。
奉饯万安赞府兄长之官
姚勉（宋代）

天下如今怕县滩，庐陵见说县尤难。
抉搜隐匿啧豪户，迟钝催科怒上官。
革弊有方须是渐，卹民到底莫如宽。
万家壮邑虽烦剧，邑相能贤尽易安。
问舟子
孟浩然（唐代）

向夕问舟子，前程复几多。
湾头正堪泊，淮里足风波。
扬州天庆观作
俞德邻（宋代）

日转梧桐影密，月明杨柳阴疏。经阁磬声𥖵𥖵，闯然风马云车。
答李广心见赠
洪朋（宋代）

龙山四面何蜿蜒，下有黄云二顷田。朝来爽气入吟思，外家吾叔真才贤。

十年不见令人瘦，一日相逢开口笑。已呼小吏办酒樽，更遣官奴歌水调。

烧镫软语为情亲，竹叶榴花俱可人。客无庸归此道意，一曲骊驹何足云。

银钩玉唾粲侧理，笔端逍遥有能事。鼎来富贵更妙年，枳棘栖鸾聊复尔。
柳梢青
杨无咎（宋代）

天付风流。相时宜称，著处清幽。雪月光中，烟溪影里，松竹梢头。

却憎吹笛高楼。一夜里、教人鬓秋。不道明朝，半随风远，半逐波浮。
秋日恭奉皇太后巡行塞外晓发圆明园即景成什 其二
弘历（清代）

塞堞倚层峦，遥遥云际看。整辎尘净路，策马潦收滩。

缨犬思驰足，韝鹰欲奋翰。时巡古有制，讵是重游盘。
垄穴遗诗
沈廷瑞（唐代）

虚劳营殡玉山前，殡后那知已脱蝉。应是元神归洞府，

更与遗魄在黄泉。灵台已得修真诀，尘世空留悟道篇。

堪叹浮生今古事，北邙山下草芊芊。
又塔院
洪咨夔（宋代）

僧伽传法处，阿育放光时。
到顶直无缝，透心横有枝。
梅间诗凤咮，竹裹酒鸱夷。
醉上危层去，空明渺所思。
累约舍弟纯礼以职事未至
范纯仁（宋代）

落叶犹同飞，寒鸟犹并枝。我汝独何负，不得长相随。

偶为细累拘，跬步成天涯。后日更远适，会合信难期。

尚愿家国宁，且作千日离。悠悠百年间，几别颜即衰。

从宦非我志，功名徒自欺。谁言干寸禄，坐使手足违。

逐末背本心，得一万已遗。我汝粗有识，此事良同悲。

安得长洲田，清水稻百畦。将汝入故庐，亲戚坐成围。

幼弟就文史，长兄近砭医。孝谨奉诸宗，祭祀洁四时。

此外逐风月，对酌白酒卮。毕世为善人，不负生育慈。

斯志傥未遂，终为路人嗤。
留衣庵
刘克庄（宋代）

老子今年五十三，诸方参了又重参。
谁能远礼文殊佛，且访颠师海上庵。
咏史二十二首 其二十一 后汉高祖
赵戣（宋代）

不假契丹力，踢翻麦饭盂。试看龙衮畔，还有雀儿无。
绍兴以后祀感生帝十六首
佚名（隋代）

于穆文献，景炎发祥。
心兹皇运，垂庆无疆。
篚币有陈，式昭肃庄。
神之格思，如在洋洋。
小重山 题碧湘馆水墨细竹
郑文焯（清代）

寒玉琅琅湘绮明。镜台霏缥粉、细香生。露啼烟笑梦轻盈。春风笔、空翠点罗屏。

斑碧泪纵横。墨花浓染处、若为情。江娥哀管倚云惊。玲珑玉、裁作凤鸾声。
病中
彭汝砺（宋代）

富贵来何晚，穷愁固有馀。病多皇甫谧，贫甚马相如。

思乱诗魂散，忧深酒兴疏。此心无可奈，徒尔重欷歔。
与张云汀论汉隶
王如玉（清代）

苦悬光和不可见，郭泰夏承为鲁赝。隶体纷纷惑汉唐，几人曾识庐山面。

剪秃兔毫状剥蚀，古拙苍奇自惊炫。盟津谷口竹垞翁，意态有余非杜撰。

痴儿拾得半段枪，跨上疲驴学桃战。一字人夸过百金，谬种流传方炽扇。

当年宣庙古碑存，五凤一砖枝玉片。乙瑛韩敕史晨铭，孔宙彪褒泉侯羡。

龙拿虎攫势蜿蜒，利刃铦锋侔戟剑。其中梁鹄事宏整，体格严棱汉法变。

外此迁仁韩固郑峻鲁荣武，晚出曹全最完善。

又有当涂大飨文，三绝之名称受禅。两朝碑版照千春，垂璧竟同燕石贱。

无人心手竞追模，可惜琳琅散雷电。银钩金薤掩神明，美女时花工婉变。

我生嗜好在金石，贪若贾胡百货衒。安能盛业继鸿都，永兴斯文留一线。
颂古二十一首
释心月（宋代）

是身土木无知汉，忍痛声中一皱眉。
好是南山射石虎，纵饶没羽亦徒为。
行香子·雪履无痕
刘辰翁（宋代）

雪履无痕。溪影传神。著坡诗、请自清温。朝朝不去，夕夕空勤。似梦中云，云外雪，雪中春。四野昏昏。匹马巡巡。拣一枝、寄与芳尊。更谁兴到，於我情真。是白家宾，江南路，陇头人。
满庭芳·五斗相逢
佚名（宋代）

五斗相逢，千锺一饮，古今乐事无过。香生银瓮，浮蚁浴春波。潋无光凝盏面，轻风皱、浅碧宫罗。乘欢处，倾罍痛饮，珠贯引清歌。云何。君不饮，良辰美景，聚少离多。忍怎放春风，容易蹉跎。但愿一樽常共，花阴下、急景如梭。须乘醉，雕鞍归去，争看醉颜酡。
绍兴祀大火十二首
佚名（隋代）

登降上下，奠壁献斝。
音送粥粥，礼无达者。
已虞至旦，神其将归。
顾我国家，遗以繁釐。
临江仙
杨芳灿（清代）

一自游骢花外去，经年久绝音尘。空箱叠损郁金裙。

镜鸾羞独照，衾麝惜余熏。

碧海青天人怅望，断肠最是黄昏。红笺小字写回文。

泪丝山枕雨，梦影锁窗云。
种木槲花
柳宗元（唐代）

上苑年年占物华，飘零今日在天涯。

只因长作龙城守，剩种庭前木槲花。
沙塞子
赵彦端（宋代）

春水绿波南浦。渐理棹、行人欲去。黯消魂、柳上轻烟，花梢微雨。

长亭放盏无计住。但芳草、迷人去路。忍回头、断云残日，长安何处。
独漉篇
郭翼（元代）

求禄求禄，清白不浊。清白尚可，贪污杀我。明明日月，丽乎太清。

明君当宁，明臣在廷。赏不虚功，刑必当罚。孰将溷溷，我宁察察。

濯乎不洿，皭乎不缁。暮夜之金，弗替于怀。幸甚至哉，歌以言志。
夜读传灯杂书六言八首 其二
刘克庄（宋代）

稍喜世缘渐薄，尚嫌家事相关。种子入豹林谷，庞公遁鹿门山。
虞美人 同孟利器寻春
赵摅（金朝）

春来日日风成阵。桃李飘零尽。树头树底觅残红。只有郭西梨雪、照晴空。

酬春须得如川酒。酒债寻常有。葛巾欹侧倩人扶。大似浣花溪上、醉骑驴。
咏马鞭
高适（唐代）

龙竹养根凡几年，工人截之为长鞭，一节一目皆天然。

珠重重，星连连。绕指柔，纯金坚。绳不直，规不圆。

把向空中捎一声，良马有心日驰千。
再见禁卒住
刘敞（宋代）

古亦苗民患，今仍禁旅过。祅氛半翼轸，杀气覆山河。

御史暴公子，将军马伏波。不应淹日月，频献凯旋歌。
初至绍兴
袁宏道（明代）

闻说山阴县，今来始一过。
船方革履小，士比鲫鱼多。
聚集山如市，交光水似罗。
家家开老酒，只少唱吴歌。
仙游山九日叹逝二首 其二
孙觌（宋代）

割肉早归三伏日，传柑赐饮上元灯。那知一恸殊方去，独向高台此日登。

泪湿西风生眼缬，梦回残夜起衣棱。孤鸾别鹄知何处，泉路茫茫唤不应。
次韵吕书记堤上见梅花
刘摰（宋代）

多病逢多事，穷年负物华。探春输野客，骑马看新花。

南国稀江信，东风恨笛家。琼枝心愿见，行亦下堤沙。
许九日以诗见访次韵
赵潜（清代）

才独寄嵚气混茫，喜君同调即同乡。荔支家国烟芜在，鼙鼓乾同道路荒。

江上偶然逢月旦，笛中容易恸山阳。何时欲发娄江棹，千树梅花寄八行。
谒金门（春早湖山）
韩淲（宋代）

春尚早。春入湖山渐好。人去人来虽未老。酒徒犹恨少。

梅落桃开烟岛。日日更吹香草。一片芳心拚醉倒。冷云藏落照。
二色芙蓉花
顾逢（宋代）

拒霜一树碧丛丛，两色花开迥不同。
疑是酒边西子在，半醒半醉立西风。
望湘人 石黼庭同年以画兰索题，戏拈此调
周之琦（清代）

记幽坊唤酒，佳节试灯，翠屏新曲曾顾。冶叶柔情，媚香妙谱。

小影华年偷诉。皓腕清襟，楚骚遗韵，仙裳休妒。正石家、金谷留看，底事花随春去。

愁思江南路阻。叹凌波步远，袜尘难驻。问解佩吴宫，可似梦云湘汝。

灵根种，恨风条传语。那识题笺心苦。不忍见、一纸芳魂，化作横塘烟雨。
日五色赋
李程（唐代）

德动天鉴，祥开日华。守三光而效祉，彰五色而可嘉。验瑞典之效应，知淳风之不遐。禀以阳精，体乾爻於君位；昭夫土德，表王气於皇家。懿彼日升，考兹礼斗。因时而出，与圣为偶。仰瑞景兮灿中天，和德辉兮光万有。既分羲和之职，自契黄人之守。舒明耀，符君道之克明；丽九华，当帝业之嗣九。时也寰宇克清，景气澄霁。浴咸池於天末，拂若木於海裔。非烟捧於圆象，蔚矣锦章；馀霞散於重轮，焕然绮丽。固知畴人有秩，天纪无失。必观象以察变，不废时而乱日。合璧方而孰可，抱珥比而奚匹。泛草际而瑞露相鲜，动川上而荣光乱出。信比象而可久，故成文之不一。足使阳乌迷莫黑之容，白驹惊受彩之质。浩浩天枢，洋洋圣谟。德之交感，瑞必相符。五彩彰施於黄道，万姓瞻仰於康衢。足以光昭前古，照临下土。殊祥著明，庶物咸睹。名翬矫翼，如威凤兮鸣朝阳；时藿倾心，状灵芝兮耀中圃。斯乃天有命，日跻圣。太阶平，王道正。同夫少昊，谅感之以呈祥；异彼夏王，徒指之而比盛。今则引耀神州，扬光日域。设象以启圣，宣精以昭德。彰烛远於皇明，乃备彩於方色。故曰惟天为大，吾君是则。
西豀湖散步
赵若盈（宋代）

远岫平林嶂夕阳，翻涛翠麦已蒸黄。
此行莫谓无高兴，题品新诗入锦囊。
颂妙喜老师室中所问因缘
吴伟明（宋代）

不是心，不是佛，不是物，通身一穿金锁骨。赵州参见老南泉，解道镇州出萝卜。
同周彦升广文渡汉江
吴保初（清代）

蛾眉见嫉已堪哀，骏骨成灰复被猜。短棹空横秋水阔，夕阳还抱远山来。

美人结束思临镜，贫女梳妆耻自媒。莫怪江流萦九曲，愁肠宛转日千回。
次韵护公首座赞广德磨衲升座五首 其五
饶节（宋代）

拥衲垂慈矜不能，每逢魔外直须争。人来若问新鲜句，木女怀儿昨夜生。
秋窗遣兴 其一
吕本中（宋代）

造物何繁敷，杂然呈万变。潜飞惬会心，显藏亦递见。

人生事机巧，雕凿失性善。碌碌尘寰事，轮环走精电。

萧散眄庭柯，商意集微霰。
予出蜀日尝遣僧则华乞签于射洪陆使君祠使君
陆游（宋代）

我昔游青城，万仞穷跻攀，巢居上官翁，许我分半山。
且言牡丹平，可卜茅三间。
报国未能忘，承诏遂东还。
蹭蹬意何成，看云徒汗颜！
题时遁泽画卷十首
王柏（宋代）

断岸临江渚，风声瑟瑟寒。
苍髯五君子，莫作大夫看。
浣溪沙
晏殊（宋代）

小阁重帘有燕过。晚花红片落庭莎。曲阑干影入凉波。一霎好风生翠幕，几回疏雨滴圆荷。酒醒人散得愁多。
画虎
汪广洋（明代）

虎为百兽尊，罔敢触其怒。
惟有父子情，一步一回顾。
郊庙朝会歌辞绍熙元年恭上寿星圣皇太后至尊
佚名（隋代）

瑟彼华玉，篆鱼钜龙。
兴册羔登，咨尔上公。
咏以歌诗，协之鼓钟。
是陟是降，靡有弗恭。
送鹿野珍禅友还七闽
释崇岳（宋代）

共处十年真岁寒，山边水边相盘桓。
拶倒几回扶不起，未尝说著祖师关。
游月宫令
佚名（宋代）

当今圣主座龙楼，圣寿应天长，实钱喷香烟，玄宗游月宫。海晏实清，盛朝侍，群臣喜呼万岁，万人民，开乐业，愿吾皇、增福寿。
送翰林应奉寿同海涯挈家觐省十首 其二
宋褧（元代）

才情如水气如烟，寒露玉壶冰浸天。北庭沙草渺何许，江南风月故依然。
省事
陆游（宋代）

老去终年卧草庐，事皆省尽略无余。
麈留鼠迹犹嗔拂，风作瓢无固不除。
兴发旧醅何害醉，诗成拙笔亦堪书。
投床睡美悠然觉，作计今知本不疏。
如梦曲哀燕将军 其一
萨都剌（元代）

芙蓉花，为谁好，洞房昨夜将军老。将军老去空铁衣，漆灯照室人不归。
九月闭关谢笔砚而千里故人讯问不绝又多以诗及者遂成此二律志苦且代荅 其一
王世贞（明代）

小径衡门鸟雀余，祗因才尽爱闲居。诸缘暂息交犹在，一病虽轻懒未除。

玉案有无知莫较，银钩早晚竟难虚。于今却羡桓司马，博得空函省报书。
送张侍御归里
许汝霖（清代）

孤忠原不问升沉，正气棱棱自古今。已见黄扉传谏草，何妨青海解朝簪。

一鸣终落凭城胆，三黜宁忘报国心。从此归田把锄耒，涂泥终荷主恩深。
阮郎归
史达祖（宋代）

龙香吹袖白藤鞭。帽檐冲柳烟。一春几度画桥边。东风听管弦。

花活计，酒因缘。从人嘲少年。真须吟就绿杨篇。湾头寄小怜。
荔支七绝 江绿
王十朋（宋代）

枝头已熟疑非熟，蔡谱江家绿荔支。真与泉南人物称，果中犹作亚魁推。
抛球乐
皇甫松（唐代）

红拨一声飘，轻球坠越绡。带翻金孔雀，香满绣蜂腰。

少少抛分金，花枝正索饶。

金蹙花球小，真珠绣带垂。几回冲蜡烛，千度入春怀。

上客终须醉，觥杯自乱排。
纳凉与陈生偶述 其二
周济（清代）

井鲋射敝瓮，鷐风便北林。自天畀鳞羽，各各穷高深。

万变偶一合，旷代犹昨今。如何沈冥上，当世晞知音。

渊渊渔阳鼓，沨沨嵇生琴。大福方默移，微名安所任。
蔡子因前韵留别再答二首 其一
叶梦得（宋代）

早时物望冠陈留，晚悟禅心更不流。安用前身真阮籍，久知此不得孙休。

千年会有归来鹤，万事元同不系舟。邂逅一庵随地有，不妨衲被对蒙头。
挽宁宗皇帝章六首 其五
王迈（宋代）

忧治勤宵旰，生经爽鼎铏。玉卮临瑞节，画翠怆昕廷。

草木秋零落，乾坤昼晦冥。扶持宗社计，列圣在天灵。
采桑子（孙仲益集于西斋，题侍儿作第一流，因以词谢之）
蔡伸（宋代）

奇花事比寻常艳，独步南州。往事悠悠。辽鹤重来忆梦游。

仙翁事改青青眼，一醉迟留。妙墨银钩。题作人间第一流。
晓闻长乐钟声
戴叔伦（唐代）

汉苑钟声早，秦郊曙色分。霜凌万户彻，风散一城闻。

已启蓬莱殿，初朝鸳鹭群。虚心方应物，大扣欲干云。

近杂鸡人唱，新传凫氏文。能令翰苑客，流听思氛氲。
早春书情寄河南崔少府
清江（唐代）

春日春风至，阳和似不均。病身空益老，愁鬓不知春。

宇宙成遗物，光阴促幻身。客游伤末路，心事向行人。

道薄犹怀土，时难欲厌贫。微才如可寄，赤县有乡亲。
送刘郎中知广德军
梅尧臣（宋代）

昔在少年时，辛勤事诸父。
诸父为桃州，物宜皆可数。
事君勤职贡，采茗先谷雨。
劭农井田桑，科薅重锄斧。
城西大灵祠，措意初似禹。
将通吴境河，身自同豕伍。
期妇来饷时，坛上必鸣鼓。
一为乌所误，愧恨去不睹。
至今存遗堤，五丈立坚土。
正如开轘辕，黄熊惭启姥。
功利欲及民，血食宜簋簠。
祠後有高山，山头多栋宇。
此实诸父为，禾麻可就俯。
岁登有乐事，或亦作歌舞。
赋诗当清明，解禊思洛浦。
其言在黑石，往往被乐府。
于今三十年，追想渐成古。
公将乘朱轮，去问民疾苦。
治术自有具，薄言无所补。
缺将陈迹书，又且剧莽卤。
登台州城楼
夏竦（宋代）

楼压荒城见远村，倚阑衣袂拂苔纹。
猿啼晓树枝枝雨，僧下秋山级级云。
招客酒旗临岸挂，灌田溪水凿渠分。
洞中应有神仙窟，缭乱红霞出紫氛。
广惠仓
廖唐英（宋代）

屡丰多黍稌，先备富仓箱。岂但三年蓄，优为万室藏。

君恩何以报，努力事耕桑。
和胡鍊绣衣昭君词 其五
倪谦（明代）

鸟声愁听不如归，此地忻无杜宇飞。玉漏宁闻催晓箭，翠裘空念警宵衣。

银釭兰烬嘘晴焰，石鼎茶烟飏煖霏。眼盻宫车劳望幸，回思往事总成非。
回郡将东还献梁相公
宋祁（宋代）

留滞符鱼素领垂，十年方喜觐彤闱。
平台雪罢邹阳老，宣室釐彤贾谊归。
疲马有情依枥叹，倦禽知困傍林飞。
相君门下馀尘在，拥篲应容一叩扉。
句
李简（宋代）

挹香不盈怀，餐英淡无味。
减字木兰花 送赵令晦之
苏轼（宋代）

春光亭下。流水如今何在也。岁月如梭。白首相看拟奈何。

故人重见。世事年来千万变。官况阑珊。惭愧青松守岁寒。
西平乐（广陵送王资政正仲赴阙）
晁补之（宋代）

凤诏传来绛阙，当宁思贤辅。淮海甘棠惠花，霖雨商岩吉梦，熊虎周郊旧卜。千秋盛际，催促朝天归去。动离绪。

空眷恋，难暂驻。新植双亭临水，风月佳名未睹。淮拟金尊时举。况乐府、风流一部。妍歌妙舞，萦云回雪，亲教与，恨难诉。争欲攀辕借住。功成绣衮，重兴江山作主。
题岳祠
白玉蟾（宋代）

南来一剑住三山，分得平生风月懽。
虽宰旌阳应施药，本求勾漏为修丹。
蒙庄且慕漆园禄，李老尝为柱下官。
我视荣华真惯见，何如早炼碧琅玕。
虞美人（与客赏海棠，忆去岁临川所赋，怅然有远宦之叹。晚过楚塞作）
管鉴（宋代）

海棠花下春风里。曾拚千场醉。如今老去谩情多。步绕芳丛无力、奈春何。

蜀乡不远长安远。相向空肠断。不如携客过西楼。却是江山如画、可消忧。
山矾
赵汝燧（宋代）

七里香风远，山矾满路开。野生人所贱，移动却难栽。
渡泉峤出诸山之顶
江淹（南北朝）

岑崟蔽日月，左右信艰哉。万壑共驰骛，百谷争往来。

鹰隼既厉共，蛟鱼亦曝腮。崩壁迭枕卧，崭石屡盘回。

伏波未能凿，楼船不敢开。百年积流水，千岁生青苔。

行行讵半景，余马以长怀。南方天炎火，魂兮可归来。
寄玉山 其二
郑真（明代）

满城风雨落花深，望望溪山思不禁。笑我穷经空白首，多君视篆祇丹心。

寿春欲解时苗犊，单父频听宓贱琴。谁是玉堂挥翰手，墨卿须致竹窗阴。
过清远大家峡
章才邵（宋代）

岩头风急树欹斜，溪畔渔樵十数家。
老尽往来名利客，年年秋水映芦花。
偈颂六十五首
释普济（宋代）

不参禅，不问道。
竖起铁脊梁，死蛇鑽出划。
不是禅，不是道。
云门千岁僧，越山鼐长老。
春日杂兴 其三
韩淲（宋代）

当其未生时，孰知我能老。既老复须死，何其置怀抱。

谈空与说妙，终古吻不燥。此身无厌生，得酒醉亦好。
到四安
陈著（宋代）

雨中行数日，今日得新晴。
山到浙閒秀，船从海上行。
市腥逢海错，人语带京声。
此去总佳景，坡仙曾细评。
壬午杂诗
杨冠卿（宋代）

不逆凶渠诈，当须报使回。
君恩固宽大，虏意每嫌猜。
义举初难废，兵端莫浪开。
要知情伪审，往事验方来。
醉书
韩淲（宋代）

槌碎黄鹤楼，吸尽西江水。索酒可以起，吹灯照无睡。

夹城溪汤汤，负郭山靡靡。逢花其命乞，蓬心我蓬累。
读庆元党人家乘蜀
王迈（宋代）

时流酣富贵，雅道冷如菰。
甘附武韦势，相师张孔谀。
识污随灶婢，气短事家奴。
使读忠公传，不能泚颡无。
偈颂一百零三首 其四
释月涧（宋代）

生铁网，布丝网，弄尽乞儿泼伎俩。天下衲僧皆乞命，至今杀气填穹壤。

我幸当时不入头，今日思量也好骂伊一上。休休，他是蓬莱山里人，只消饶蓬莱香供养。
家中作
戴复古（宋代）

四海飘零似落花，十年秋鬓带霜华。
归无驷马空题柱，敝尽貂裘忙到家。
触目半成愁境界，安心旋办老生涯。
可怜持蟹持杯手，小圃携锄学种瓜。
故吏部郎中赠给事中韦公挽歌二首
李嘉祐（唐代）

神理今何在，斯人竟若斯。颜渊徒有德，伯道且无儿。

白发今非老，青云数有奇。谁言夕郎拜，翻向夜台悲。

社里东城接，松阡北地开。闻笳春色惨，执绋故人哀。

终日南山对，何时渭水回。仁兄与恩旧，相望泣泉台。
次韵月湾东湖十咏 其二 双塔铃音
徐瑞（宋代）

浮屠双笔仰书天，檐铎吟风破曙烟。似为众生说般若，兴亡莫问劫灰年。
外道问佛
释守卓（宋代）

外道粗心惯崄夷，老胡鞭影露针锥。行人拾得东门兔，谁管韩獹精力疲。
书灯
刘克庄（宋代）

童子糊新就，笼纱碧色深。
唤回少年梦，照见古人心。
每对忘甘寝，频挑伴苦吟。
与君交到老，莫虑弃墙阴。
南乡子·病枕不成眠
朱孝臧（清代）

病枕不成眠，百计湛冥梦小安。
际晓东窗鹈鴂唤，无端，一度残际一惘然。
歌底与尊前，岁岁花枝解放颠。
一去不回成永忆，看看，唯有承平与少年。
斗鹌鹑孙曼叔邀作
梅尧臣（宋代）

脱命秋隼下，鸣斗自为勇。
争雄在数粒，一败势莫拥。
惭将缩袖间，怀负默而拱。
胜且勿苦欣，犹惊辱与宠。
南滁大雪歌
屠隆（明代）

昨日日日故人一尊虎丘月，今日日日马头十丈南滁雪。
昨日日日金陵管弦喧酒家，今日日日关山石裂穿寒沙。
从来雨雪多江北，回首江南泪沾臆。
所以古人惜河梁，昨日之尊那可得。
西风太有权，浊酒都无力。
冷如鬼手捉马鞭，狐裘蒙茸亦日益。
寒山日落牛羊眠，往往茅屋见人烟。
茅屋人家绝可怜，黄茅鹔出青松巅。
自住山上屋，还耕山下田。
童子捞鱼溪水边，女儿卖酒工数钱。
三家五家自来往，年深不问城市迁。
门前雪花大如手，万片琼瑶写枯柳。
火煨榾柮啖蹲鸱，藜羹麦饭地黄酒。
生游死葬寒山下，一生不向长安走。
而我胡为冰雪中，马蹄踏破行千峰。
繁华富贵转眼空，山中之人笑杀侬。
泗上亭
张諴（清代）

泗上亭，王业起。秦皇侈言万世君，那知亭长是天子。

亭长纵观秦皇帝，喟然丈夫当如此。车驾东游厌王气，亭长自疑私自喜。

亭长作天子，县吏为相国，开国君相萃一邑。沛中邑，泗上亭。

殷亳都，周镐京。
赠记室羊徽其属疾在外诗
丘渊之（南北朝）

趣以冥感，契以情运。譬彼金兰，坚芳互训。郢夫寝斤，濠津阙问。

孰是超赏，非尔殆蕴。

婉晚闲暑，契阔二方。连镳朔野，齐棹江湘。冬均其温，夏共其凉。

岂伊多露，情深践霜。

神武遐涤，大衢方挥。屠耒晏业，介焉靡违。闲菀敝径，■弦湛徽。

欣彼二仲，与子俱归。

愿言无必，欣慨屡造。尔疾既缨，余忧用老。搔首匪勤，寔缠中抱。

言念佳人，只增心搅。

天道虽缅，福善可期。今唯吾子，久应在兹。乘理载遂，冲衿自怡。

三折既履，五德宜思。

予业弗高，屡羁尘役。勉彼俭勤，忝此坟籍。识以荣期，颜以厚积。

庶凭纳污，伫规三益。
五箴
韩愈（唐代）

人患不知其过，既知之不能改，是无勇也。余生三十有八年，发之短者日益白，齿之摇者日益脱，聪明不及于前时，道德日负于初心，其不至于君子而卒为小人也昭昭矣！作五箴以讼其恶云。

游　箴

余少之时，将求多能，蚤夜以孜孜；余今之时，既饱而嬉，蚤夜以无为。呜呼余乎，其无知乎？君子之弃，而小人之归乎？

言　箴

不知言之人，乌可与言？知言之人，默焉而其意已传。幕中之辩，人反以汝为叛；台中之评，人反以汝为倾 ；汝不惩邪，而呶呶以害其生邪！

行 箴

行与义乖，言与法违，后虽无害，汝可以悔；行也无邪，言也无颇，死而不死，汝悔而何？宜悔而休，汝恶曷瘳？宜休而悔，汝善安在？悔不可追，悔不可为；思而斯得，汝则弗思。

好恶箴

无善而好，不观其道；无悖而恶，不详其故。前之所好，今见其尤；从也为比，舍也为仇。前之所恶，今见其臧；从也为愧，舍也为狂。维仇维比，维狂维愧，于身不祥，于德不义。不义不祥，维恶之大，几如是为，而不颠沛？齿之尚少，庸有不思，今其老矣，不慎胡为！

知名箴

内不足者，急于人知；霈焉有余，厥闻四驰。今日告汝，知名之法：勿病无闻，病其晔晔。昔者子路，惟恐有闻，赫然千载，德誉愈尊。矜汝文章，负汝言语，乘人不能，掩以自取。汝非其父，汝非其师，不请而教，谁云不欺？欺以贾憎，掩以媒怨，汝曾不寤，以及于难。小人在辱，亦克知悔，及其既宁，终莫能戒，既出汝心，又铭汝前，汝如不顾，祸亦宜然？
水龙吟（牡丹）
曹组（宋代）

晓天谷雨晴时，翠罗护日轻烟里。酴醿径暖，柳花风淡，千葩浓里。三月春光，上林池馆，西都花市。看轻盈隐约，何须解语，凝情处、无穷意。

金殿筠笼岁贡，最姚黄、一枝娇贵。东风既与花王，芍药须为近侍。歌舞筵澡，满装归帽，斜簪云髻。有高情未已，齐烧绛蜡，向阑边醉。
义试诗·孔明草庐图
佚名（宋代）

南阳高卧屈将军，往事流传水墨昏。
莫讶轴闲茅屋小，个中藏得汉乾坤。
予谢客至新矶馆亲友虽不至间有遗问者予复拿舟往莲塘山庄数日甚惬幽意 其一
饶与龄（明代）

莲塘之宫半亩宽，喜于幽处托盘桓。长松风扫笙簧奏，峻岭云盘锦绣看。

哦句遣怀移枕簟，巡檐索突笑衣冠。农人披豁谈耕稼，较胜歌声杂管弦。
十一月二十夜梦子严外兄
王绅（宋代）

自惭孤陋资，落落素少偶。缅怀骨肉亲，惟此知心友。

髫童藉师资，相期同白首。论情漆在胶，谈道杵投臼。

死生成契阔，意气竟谁负。今夕复何夕，重把平生手。

悲喜形笑谈，涕泗被唇口。始欣情思真，稍悟永诀久。

蕉鹿既莫凭，壑舟去难守。招䰟觅巫阳，孤月在钟阜。
咏史十首 其九 卓文君
杨浣芬（清代）

一曲琴心递，潜奔邸舍时。求凰虽遂愿，名节已全亏。
松岩杂言 其一
无愠（明代）

石门关外天梯险，拚得身心到不难。为报五湖云水客，好来于此共跻攀。
补挽张君培师
王季珠（清代）

列公门下四科同，政事文章造就工。向以清寒为乐境，转于笑语度春风。

表扬庐墓冥当鉴，付托楹书梦竟空。一束生刍未及奠，痛瞻杖履画图中。
毛诗·缘衣
陈普（宋代）

正色吁为间色侵，凄风絺綌自悲吟。
酌中循理聊区处，底事先贤共此心。
人伦万变若轮云，一片天心久负人。
但把缘衣篇细看，末章意思蔼如春。
自建业至京口或行或泊即事成诗六首 其一
黄淳耀（明代）

忆昨龙潭驿，山樱繫马红。事随风雨过，身复画图中。

白日园陵气，青天江浦烽。向来忧乐地，草草愧萍逢。
兴元府园亭杂咏·武陵轩
文同（宋代）

水从前岩来，围入后溪云。
中间载酒下，各到客前住。
醉后皆怳然，再来无觅处。
月波楼咏怀
王禹偁（宋代）

郡城无大小，雉堞皆有楼。
其间著名者，不过十数州。
吹箫事辽敻，仙迹难寻求。
庾公在九江，缔构何风流。
谢守镇宣城，叠嶂名有由。
东阳敞八咏，吾闻沈隐侯。
白雪架郢中，调高难和酬。
黄鹤倚鄂渚，仙去事悠悠。
赞皇谪滁上，作赋怀嵩丘。
楼居出俗态，泽国多胜游。
好景不遇人，安得名存留。
齐安古郡废，移此清江头。
筑城随山势，屈曲复环周。
兹楼最轩豁，旷望西北陬。
武昌地如掌，天末入双眸。
平远无林木，一望同离娄。
山形如八字，会合势相勾。
三国事既远，六朝名亦休。
近从唐末来，争夺互仇雠。
斯楼备矢石，此地控咽喉。
终朝望烽燧，连岁事戈矛。
可怜好诗地，黄冈压上游。
儒冠假郡印，践更若公邮。
况多办职吏，谁肯恣吟讴。
伊余何为者，窃慕骚人俦。
两朝掌文翰，十年侍冕旒。
去岁出西掖，谪居抱穷愁。
日日江楼上，风物得冥搜。
何人名月波，此义颇为优。
西南新桂魄，初上悬玉钩。
晓濑清且浅，漂荡影沉浮。
三五金波满，夜光如暗投。
骊龙弄颔珠，晃朗照汀洲。
澹台拔宝剑，碎璧斩长虬。
冰轮晓入地，推下赤金球。
阑干四五星，斜汉印清秋。
谁家上元灯，儿戏刳{上艹下左舌下右瓜}{上艹下左娄下右瓜}。
此景吟不出，谩使声呦呦。
千里画图阔，四时时兴幽。
野花媚宫缬，芳草铺碧紬。
火云照沙浦，暴雨倾瓦沟。
白乱芦花散，红殷蓼穗稠。
檐冰垂若绠，雪片大于鸥。
江蓠烟漠漠，官柳雨飕飕。
舟子斜荡桨，牧童倒骑牛。
水獭有时戏，江豚颇能泅。
山鸟奏竽籁，落霞展衾裯。
鱼网雪离离，酒旗风飂飂。
旅怀虽自适，诗物奈相尤。
右顾徐邈洞，精灵知在否。
左瞰伍员庙，荒隙令人羞。
楼中何所有，官酝湛蚍蜉。
棋枰留客坐，琴调待僧抽。
橘苞邻药鼎，诗笔间茶瓯。
平生性幽独，寂寞谁献酬。
官常己三黜，怀抱罹百忧。
凭栏忆王粲，望阙同子牟。
自甘成潦倒，无复事声猷。
身世喻泡幻，衣冠如赘瘤。
放意无何乡，谁分亲与仇。
寓形朝籍中，毁誉任啁啾。
君恩无路报，民瘼无术瘳。
唯惭恋禄俸，未去耕田畴。
题诗郡楼上，含毫思夷犹。
功名非范蠡，何必泛扁舟。
次韵赵积中慈湖即事
王之道（宋代）

干戈九载予心哀，乱离谁复歌南陔。
喜君父母老相守，调官仍逐金陵来。
崆峒山图为横溪翁赋二首 其二
刘祖谦（金朝）

独占名山每羡渠，京尘今日污吟须。西州十载经行处，惆怅云烟是画图。
白鹭
白居易（唐代）

人生四十未全衰，我为愁多白发垂。
何故水边双白鹭，无愁头上亦垂丝。
挽钱塞庵相国 其一
谈迁（清代）

首胪元辅浙人三，接踵于公更出蓝。敢谓裴休通梵夹，谁知宋玉吊江潭。

仕涂终始归邙北，皇路参差出昴南。太息人间徒扼腕，早留放下一茅庵。
子虚航重湖之险远过山中辄次维心韵以谢 其一
沈与求（宋代）

客里伤为别，相望岁一周。冕旒存异顾，丘壑老英游。

忧国心长折，惊人语太遒。年来有公事，合眼注春秋。
送周玉绳太史归省
李孙宸（明代）

当秋送别思依依，燕市秋寒雪乍飞。持节久淹同奉使，望云今妒客先归。

荆溪夜水江鱼白，阳羡春风茗甲肥。一代石渠还仄席，未须长恋老莱衣。
送沈天锡赴始兴司户
赵湘（宋代）

落叶上青衫，携家赴岭南。
欲行犹买药，侵早即冲岚。
久贱惟知事，长贫不解惭。
山城骑病马，吟句去庭参。
答裴煜二首 其一
曾巩（宋代）

拙者羞强合，因成杜门居。岂知公相尊，一室若有馀。

爱子富文公，顾为己不如。所以子之党，顿见我仆车。

欢诚激孤绪，合若水纵鱼。新诗八十言，笔端产璠玙。

屑屑委地蓬，清风为吹嘘。相期在规诲，庶以辅顽疏。
客有话汴州新政书事寄令狐相公
刘禹锡（唐代）

天下咽喉今大宁，军城喜气彻青冥。庭前剑戟朝迎日，

笔底文章夜应星。三省壁中题姓字，万人头上见仪形。

汴州忽复承平事，正月看灯户不扃。
代收泪就长路诗
刘铄（南北朝）

耸辔高陵曲，挥袂广川濆。黄尘昏白日，悲风起浮云。

萧条万里别，契阔三秋分。时往从朝露，年来惊夕氲。

徘徊去芳节，依迟从远军。
题画兰卷兼梅花
王冕（元代）

湘江云尽湘山青，秋兰花开秋露泠。
三闾已矣唤不起，蓩莸萧艾春娉婷。
冷飚吹香散郊坰，山蜂野蝶何营营？
幽人脱略景色外，竟坐不读离骚经。
西湖昨夜霜月明，梅花见我殊有情。
逋仙祠前尘土清，老鹤躑躅如人行。
天边缥缈来凤笙，玉壶吴酒颠倒倾。
酒阑兴酣拔剑舞，忽觉海日东方生。
答曾伯玉借长编二首
黄榦（宋代）

白露下百草，迅商薄修林。
幽人起长怀，感此节物深。
揽衣自徘起，抚剑还悲吟。
丈夫各有志，莫作儿曹心。
涉远当疾趋，畏景须就阴。
愿言理轻车，去上南山岑。
次韵贾文学见赠
李石（宋代）

方舟不似逆风船，船上烧香稳坐禅。
五鼓紞如随鸟动，一春老矣学蚕眠。
黄梅半熟雨不止，白发也应天见怜。
赖有比隣贾诗老，醉中相对耸诗肩。
秋色赋
黄滔（唐代）

白帝承乾，乾坤悄然。潘岳乃惊素发，感流年，抽彩笔，叠花笺。驱走群言，写抑郁之怀矣。搜罗万象，赋萧条之景焉。于时凄凄漠漠，零露蒙作。杳杳冥冥，劲风吹成。或青山兮薄暮，或绿水兮新晴。昨日金舆，天子自西郊而迎入。此时火旆，祝融指南极以遄征。于是踆乌减赫，顾兔添明。地上落红渠之态，烟中吟玉笛之声。华岳峰高，染莲花而翠活。湘川树老，换枫叶以霞生。愈碧吴山，偏清汉水。松柏风高兮岁寒出，梧桐蝉急兮烟翠死。衡阳落日，和旅雁以飞来。剑阁中宵，逐哀猿而啸起。遂使隋堤青恨，吴岭绿愁。庐阜之蟾开石面，钱塘之雪入涛头。空三楚之暮天，楼中历历。满六朝之故地，草际悠悠。鱼美东鲈，兽狞西虎。送鸾扇之藏箧，迎朱丝之织户。海上而轻笼皓月，皎洁成冰。陇头而惹著阴云，苍茫欲雨。斯则寒暑推移，衰荣可知。金生火死，菊换兰萎。岂惟自遐及迩，穷高极卑。上澄鹊汉以清浅，东莹鳌洲而渺弥。数声之元鹤惊时，九皋摇落。一夜之新霜扑处，百卉离披。是时坐客闻之，侔色揣称，咸言此日之摛藻，更苦曩篇之秋兴。
水亭
宋祁（宋代）

地渍蚌衣接，天澄縠雾开。
微风发琴籁，残月减珠胎。
鸟散织条动，鱼游细浪来。
坐堂兼伏槛，恨乏楚人才。
江舍人宅筵上有妓唱和州韩舍人歌辞，因以寄
徐铉（宋代）

良宵丝竹偶成欢，中有佳人俯翠鬟。白雪飘飖传乐府，

阮郎憔悴在人间。清风朗月长相忆，佩蕙纫兰早晚还。

深夜酒空筵欲散，向隅惆怅鬓堪斑。
次韵李参政上刘舍人阁学
魏了翁（宋代）

滔滔陆海与潘江，得似韩渠受籍泷。
天下美官容易得，世间清论苦难降。
龙随凡介便俦伍，鹤耸孤云谁等双。
一马二童吾计决，山中花竹总麾幢。
谢演师送梅
陆游（宋代）

折送江梅意不疏，要教相对斗清臞。
为君著向明窗下，试问山翁具眼无？
虞美人
葛胜仲（宋代）

一轮丹桂窅窊树。光景疑非暮。天公著意在兹时。扫尽微云点缀、展清池。

樽前金奏无晨露。只有君房语。骊驹客莫赋归诗。东道留连应赋、不庸归。
春日诗
萧绎（南北朝）

春还春节美，春日春风过。
春心日日异，春情处处多。
处处春芳动，日日春禽变。
春意春已繁，春人春不见。
不见怀春人，徒望春光新。
春愁春自结，春结讵能申。
欲道春园趣，复忆春时人。
春人竟何在，空爽上春期。
独念春花落，还以惜春时。
和王著作见寄
范纯仁（宋代）

疏慵斋阁昼常扃，忽喜君来病魄醒。走访禅山诸洞穴，醉吟词客旧林亭。

十年多难头俱白，四友相看眼共青。别后新诗收满轴，芝兰虽远有馀馨。
送李府丞乃兄某
吴俨（明代）

新年莫恨客中过，未有春风到薜萝。池草自成非梦得，塞鸿行断奈愁何。

今宵对月同尊酒，明日中流起棹歌。千里相思定何处，夜深独卧翠岩阿。
舟过城门村，清晓雨止日出五首
杨万里（宋代）

深村可笑是居民，生长深山野水滨。
总出篱东携稚子，走来岸上看官人。
王中庸赴河南鞏县尉
杨亿（宋代）

春风祖席引香醪，白马骊驹草色袍。
官舍前鹽两京道，居民半杂五陵豪。
卑飞碌碌犹栖棘，馀地飘飘暂鼓刀。
捧檄初同昔人喜，不应搔首欢徒劳。
送喻叔奇工部知处州
杨万里（宋代）

厌直含香与握兰，一麾江海泝冰滩。
括苍山水名天下，工部风烟入笔端。
新国小迟怀印绶，故园暂许理渔竿。
即看治行闻天听，紫诏徵还集孔鸾。
题元山蔡行可对青亭
王迈（宋代）

终日在山中，不见山可爱。欲识爱山趣，须在山之外。

南山不古今，悠然与意会。西山无朝暮，佳致固长在。

蔡君金玉人，结亭避阛阓。面面苍璧屏，坐卧与青对。

晚曦射紫翠，宿雨濯蓝黛。能消几两屐，不赏此奇槩。

芙蓉为君裳，兰茝为君佩。今非避世时，乃学陶谢辈。

诸公富唱酬，拔戟各成队。我出一转语，功成身始退。

君为端明胄，忠孝后必大。山灵纵有盟，一出合破戒。

苍生正有求，富贵不渠贷。山债会一偿，相期在晚岁。
荠花
张镃（宋代）

荠花繁处蝶争飞，忽忆前年三月时。
流水流杯人共醉，晚来疎雨又新诗。
挽赵县尉
戴复古（宋代）

十竹相依住，一官真漫为。
狂来裂轩冕，穷不顾妻儿。
疾世吟孤愤，伤时赋五噫。
高名应不朽，自作墓中碑。
东溪别业寄吉州段郎中
方干（唐代）

前山含远翠，罗列在窗中。尽日人不到，一尊谁与同。

凉随莲叶雨，暑避柳条风。岂分长岑寂，明时有至公。
浣溪沙（宝林山间见兰）
向子諲（宋代）

绿玉丛中紫玉条。幽花疏淡更香饶。不将朱粉污高标。

空谷佳人宜结伴，贵游公子不能招。小窗相对诵《离骚》。
惜花
成彦雄（宋代）

忘餐为恋满枝红，锦障频移护晚风。

客散酒酣归未得，栏边独立月明中。
次和黄宫詹泰泉先生喜家伯父罗江公以尚书郎乞休南归
潘光统（明代）

洲边新筑钓鱼台，菡萏蒹葭两岸回。一自松楸承雨露，即从廷陛乞归来。

竹林清咏怜余后，菊径芳樽待客开。自昔江湖多恋阙，好从北极望蓬莱。
访王贻上于慈仁寺双松下同作
许珌（清代）

骑马横过五都市，独数中原问王子。才闻近自泰山来，置身却在双松里。

入门拔地摇穹苍，老树盘根浑四旁。白日蔽亏郁萧莽，樛枝拂拂栖凤凰。

世间灵物忌孤美，此松殊有相连理。青铜降粒神仙家，黑铁修鳞帝王里。

银栏绣砌徒岧峣，六月高寒气弗骄。科头其下吾与尔，摩崖索碣寻前朝。

长啸悠悠自千古，虚坛忽听生雷雨。月石风泉迥绝尘，如入灵源不知处。

因之雅欲游山东，齐州九点摩秦封。尔归岱侧吾闽海，明年野夫来看松。
题宣书记塞门积雪图此图真柳子厚所谓千山鸟飞绝万径人踪灭者若孤舟蓑笠翁独钓寒江雪则以余诗见之
周孚（宋代）

冰崖雪岭斗巉岩，中有新诗子试参。短笠轻蓑钓寒濑，为君题出是江南。
忆秦娥·情脉脉
程垓（宋代）

情脉脉。半黄橙子和香擘。和香擘。分明记得，袖香熏窄。
别来人远关山隔。见梅不忍和花摘。和花摘。有书无雁，寄谁归得。
诗 其一
司马彪（魏晋）

玉出阆风侧，珠生南海滨。奕奕不同阪，苏桂扬其芬。
赠儒僧空谷二首
江立信（宋代）

三十年前的秀才，而今面目现如来。
元知三教本无异，走入千如唤不回。
僧衲西风囊有锦，禅心明月镜无台。
我闻空谷脊梁硬，多得名流青眼开。
送志宏西上
朱松（宋代）

九州眼一槩，馀子真琐琐。岳立培塿中，喜此高岋峨。

如公我辈培，取友亦到我。挥毫赋垂天，风雨卷蓬颗。

相期八表游，未觉夙心左。解龟醉江阁，酒面山月堕。

起瞻帝乡云，感叹不成坐。何须飞霞佩，自办凌风舸。

瀛洲渺溟渤，万里一掀簸。缄诗寄天涯，秉烛对新火。

那知市门仙，斗禄事么么。空馀肠九回，上疏何日果。
效冯老泉咏西山蚊虫 其一
蓝仁（明代）

林壑饥蚊响似雷，成群作队夜深来。道人传得希夷睡，烧尽葭烟一束灰。
何孟门以足疾不能入邑积雨新晴戏此奉简
陈恭尹（清代）

我从修墓初归里，子又经春不到城。雨歇尚留深巷湿，月圆谁共小窗明。

卞和刖后方售玉，孙子膑馀好用兵。四海更无投足地，未妨扶杖且徐行。
偈颂五首 其三
释了悟（宋代）

一即三，三即一，碧眼胡僧数不出。少林面壁九年，大似抱赃叫屈。

屈屈，黄檗树头，讨甚木蜜。
虞美人·粉融红腻莲房绽
阎选（五代）

粉融红腻莲房绽，脸动双波慢。小鱼衔玉鬓钗横，
石榴裙染象小轻，转娉婷。
偷期锦浪荷深处，一梦云兼雨。臂留檀印齿痕香，
深秋不寐漏初长，尽思量。
楚腰蛴领团香玉，鬓叠深深绿。月蛾星眼笑微频，
柳夭桃艳不胜春，晚妆匀。
水纹簟映青小帐，雾罩秋波上。一枝娇卧醉芙蓉，
良宵不得与君同，恨忡忡。
了残经赞
释居简（宋代）

从朝数黑豆，数到黄昏后。只见月如眉，不觉灵犀透。
苍梧谣 其五 周生意有所惑，作此戏之
梁德绳（清代）

思。一棹天涯怨别离。秋江上，可有载归时。
龙洞
李新（宋代）

龙睡抱明月，我来窥碧浔。
撄鳞徒有志，探颔本无心。
雷去春霖足，云归夜水深。
余波就不惜，好为濯尘襟。
菩萨蛮·郎情秋后萧疏叶
张翥（元代）

郎情秋后萧疏叶。妾心陌上悠扬蝶。何处望归鞍。春云山外山。梨花新月下。独自烧香罢。惟有梦相寻。惊鸟啼夜深。
落牙行
李昱（明代）

昔年左车第一牙，居然脱落诚堪嗟。今年又一齿，欲落未落如秋瓜。

又如洪河流，泛此无根槎。清晨鼽嚏忽在地，两龈开豁何谽谺。

其馀未落者，满口皆龌牙。乾肉不敢决，所虞饭有山田砂。

人生如此老丑露，尚敢摇唇鼓舌争喧哗。太官之羊既无分，屠门大嚼从人誇。

但可朝餐地炉所煨之紫芋，莫饮瓦瓮所酿之松花。

我不愿范雎摺齿作秦相，我不愿张苍食乳如鱼呿。

愿如昌黎口存十三齿，文章千百传英华。
送彦立兄游太学以恩袍草色动为韵
王之道（宋代）

鼠腊要非玉，篪声偶先埙。
穷通一生事，早晚焉足论。
行行欲何之，阔步登金门。
有意韩淮阴，报雠如报恩。
塞垣晓行
赵完璧（明代）

野寺疏钟尽，寒山残月斜。冰溪惊雁阵，石径破霜花。

杯酒全无力，边风不可遮。孤臣一万里，肠断塞垣笳。
以孟夏唱酬陈子高诗寄季承并借穷愁志及其兄
赵蕃（宋代）

东湖共款竹多竿，妙果同登塔几盘。
冲雨冲风总幽事，一谈一几尽诗端。
随人似我空为计，出语如君当不刊。
派后江西有惊坐，封题并与略评看。
上普安郡王生辰 其三
史浩（宋代）

寿乡日月缓征辕，箕翼光芒万古存。龟上碧莲波荡漾，鹤归华表影翩翻。

笑看曼倩三偷果，坐阅刘晨七世孙。绿发扶疏受修日，是为天下齿之尊。
寄黄嗣深使君二首 其二
释德洪（宋代）

身世浮云偶尚存，白衣苍狗与谁论。梦中不记金门宿，醉里曾看玉海翻。

尚有惊魂缠瘴雾，已甘华发老江滨。枯荄欲藉阳和暖，催发新来雨露恩。
岳阳楼
陶梦桂（宋代）

朱栏独倚晚天晴，唤起江湖万里情。
风撼君山波浩荡，云归衡岳月分明。
飘飘杜老乘槎兴，杳杳轩皇奏乐声。
好把天瓢盛此水，涤除旱魃作秋成。
与王使君诗五首 其五
郭璞（魏晋）

靡竭匪浚，靡颓匪隆。持贵以降，挹满以冲。迈德遗功，于盛思终。

愿林之蔼，乐岱之崇。永观玉振，长赖英风。
松下鼓琴图
李延兴（元代）

两岸何苍苍，长松在高岑。月出屋东头，微云生夕阴。

道人眉宇屋，松间调素琴。商声泛林莽，流水为知音。

我欲往听之，青山白云深。
大暑新居纳凉和小子韵
葛胜仲（宋代）

至后金柔伏日三，旱气焚宣势如惔。火井涌沸烟生岚，鹤发遗老素未谙。

我居濒泽深眈眈，修廊飞庑贤僧庵。薰然好风来自南，如甘露门开瞿昙。

如客怀冰吐清谈，有亭自雨临深潭。不假凉草生毵毵，天日炎赫反所贪。

我穷储无石与甔，枵然饥腹空婪酣。后皇矜怜百不堪，免使熟烂聊包涵。

王城衮衮穿朝衫，跨马挥汗流朱蓝。独逃靡盬侍鱼泔，坐享逸乐扪心惭。
卜算子（和从善筹安堂赏海棠）
赵师侠（宋代）

娇艳醉杨妃，轻袅怜飞燕。人在昭阳睡足时，初试妆深浅。

一段锦新裁，万里来何远。高烛休教照夜寒，媚脸融春艳
十日买黄菊二株
王十朋（宋代）

十月更十日，黄花开满枝。鲜鲜如可餐，采采还自疑。

重阳不堪摘，况后一月期。既晚何用好，兹言闻退之。

天然傲霜性，宁问早与迟。不以日月断，深杯为花持。
閒书二首 其一
方回（元代）

年来心事乐陶陶，气不低垂亦不豪。酒饮八分何必满，棋赢一子便为高。

脩行到此元非易，把捉从今更要牢。搢笏可须烦左手，年年留取剩持螯。
题评月轩吟草四首 其一
黄光照（清代）

角艺论文四十年，谊敦甥舅许随肩。退之馀事诗人作，愧我才非东野贤。
题邮亭壁歌
金华宋氏（明代）

邮亭咫尺堪投宿，手握亲姑憩茅屋。
抱薪就地旋铺摊，支颐相茅吞声哭。
旁人问我是何方，俯首哀哀诉衷曲。
妾家祖居金华府，海道曾为上千户。
举艘运粟大都回，金牌敕赐双飞虎。
兄弟晦迹隐山林，甘学崇文不崇武。
今朝玉堂宋学士，亦与妾家同一谱。
笄年嫁茅衢州城，夫婿好学明《诗经》。
《离骚》子史遍搜揽，志欲出仕苏苍生。
前春郡邑忽交辟，辞亲千里趋神京。
丹墀对策中殿举，驰书归报泥金名。
承恩拜除阆州守，飘然画舫西南行。
到官未几访遗老，要把奸顽尽除扫。
日则升堂治公务，夜则挑灯理文稿。
守廉不使纤尘污，执法致遭僚佐怒。
府推获罪苦相攀，察院来提有谁诉。
临行囊橐无锱铢，惟有旧日将去书。
城中父老泣相送，道傍过者咸嗟吁。
一时征赃动盈万，妾夫自料无从办。
经旬苦打不成招，暗嘱家人莫送饭。
嗟乎饿死囹圄中，旗军原籍来抄封。
当时指望耀门户，岂期一旦翻成空。
亲邻怜妾贫如洗，敛钞殷勤馈行李。
伶仃三口到京师，奉旨编军戍金齿。
阿弟远送龙江边，临歧抱头哭茅天。
姊南弟北两相痛，别后再会知何年。
开船未远子病倒，求医问卜皆难保。
武昌城外野坡前，白骨谁怜葬青草。
初然有子相依傍，身安且不忧家荡。
如今子死姑年高，纵到云南有谁望。
八月官船渡常德，促装登途整行色。
空林日暮鹧鸪啼，声声叫到行不得。
上山险如登天梯，百户发放来取齐。
雨晴泥滑把姑手，一步一仆身沾泥。
晚来走茅营中宿，神思昏昏倦无力。
五更睡重起身迟，饭锅未熟旗头逼。
翻思昔日深闺内，远行不出中门外。
融融日影上栏干，花落庭前鸟声碎。
宝髻斜簪金凤翘，翠云蝉鬓娥眉娇。
绣床新刺双蛱蝶，坐久尚怯春风饶。
岂知一旦夫亡后，万里遐荒要亲走。
半途日暮姑云饥，欲丐奉姑羞举口。
同来一妇天台人，情怀薄似秋空云。
丧夫未经二十日，画眉重嫁盐商君。
血色红裙绣罗袄，终日骑驴涉长道。
稳坐不知行路难，扬鞭笑指青山小。
取欢但感新人心，那忆旧夫恩爱深。
吁嗟风俗日颓败，废尽大义贪黄金。
妾心汪汪淡如水，宁受饥寒不受耻。
几回欲葬江鱼腹，姑存未敢先求死。
前途姑身少康健，辛苦奉姑终不怨。
姑亡妾亦随姑亡，地下何惭见夫面。
说罢伤心泪如雨，咽咽垂头不成语。
路傍过者为酸心，隔岭孤猿叫何许。
农夫叹
韩梦周（清代）

三月宜种谷，贫家无耕牛。感激邻舍翁，得以事西畴。

偕作少丁男，老妻力还遒。沟水解渴肠，糠秕充饥喉。

辛苦何足道，未识有秋不。我行闻此语，泪落不能收。

四体安且康，日日罗珍羞。终岁力原野，饥寒且无谋。

农夫前致辞，人生岂自由。苟得一身安，甘作沟壑投。

石田二三亩，为累成痏疣。粮册既有名，官役急星流。

昨日县帖下，兴作及署楼。服役亦所愿，胥役更诛求。
廛中佛事
释惟一（宋代）

几回走巷复穿衢，货卖南方镇海珠。一栲栳都倾出了，不知酬价有人无。
赛龙谣寄陈倅校书兼呈黄堂
刘宰（宋代）

重光协洽之岁夏四月，朱方不雨川源竭。
田家汲井灌新秧，绠短瓶羸汗流血。
太守尤民一念深，欲决银河起伏险。
弥月驱驰偏群祀，云卷碧霄呈象纬。
闻说南洲有蛰龙，百年水旱资神功。
民言直彻九天上，丝纶屡下恩光重。
来往瞻言三百里，别乘亲行古无此。
洁蠲牢醴荐芬馨，愿借英灵一瓢水。
瓢水英灵亦何在，精诚自与神明会。
炎官叱驭正当空，丰隆已驾随飞盖。
归轩暮扣古城闉，霈泽朝均千里外。
秧田得雨变青青，麦田流水迷沟塍。
击壤欢呼纷老稚，惭愧今年又丰岁。
典衣沽酒赛神龙，一饱權舆神所赐。
神龙肸蠁意已傅，似言此赐非予专。
一瓢汲水能回天，多谢紫府瀛洲仙。
瀛洲仙人笑挥手，龙不言功我何有。
祗今千骑拥朱轮，即是商家大旱作霖人。
展先涧谷府君墓 其一
罗洪先（明代）

秀川沈别墅，春雨暗荒丘。地古孤僧识，碑残五字留。

明堂金石赋，幽宅鬼神谋。不用疑天道，人生泡影浮。
偈颂七十一首
释了惠（宋代）

玄中之玄，妙中之妙。
识其渊源，得其枢要。
普化踢倒饭床，水潦呵呵大笑。
题墨梅风烟雪月水石兰竹八轴
姚勉（宋代）

清晨有客南昌来，袖出数幅春风梅。芳根不种生绡上，安得的风霜葩开。

霜葩能开不能谢，始信笔端生造化。细看入趣直欲攀，亦复不知梢是画。

迎风冷笑斜窥檐，披烟淡伫拖轻缣。丰腴略带清晓雪，疏瘦半横初夜蟾。

根栖怪石增奇绝，倒影寒溪照清洁。斜枝兰外侣幽姿，冷蕊竹间标劲节。

超然笔法无糁尘，正攲仰俯态逼真。几回卷轴却复展，生意不穷看转新。

只看幽韵自堪玩，莫道无香真可叹。清香已在杳默中，暗起芬芳浮鼻观。

平生爱梅如爱贤，恨无好句模幽妍。看君此画得天趣，妙写无声诗八篇。

吾闻古来能画者，画马胸中有全马。君应满腹皆梅花，不尔安能笔潇洒。

想君家住西山边，万梅谷中庐数椽。月宵携筇雪著屐，坐石瞰水窥风烟。

纫兰傲竹今几年，餐香换骨身可仙。凝神吮墨淡一扫，不觉笔下花真传。

叹予自爱冰玉干，久藏一幅鹅溪绢。请君为作雪中百花头上开，挂我壁间供客看。
次韵何茂恭重阳前二日见过
喻良能（宋代）

西风篱落兴悠然，秋影横江雁帖天。
短发未成吹帽饮，高吟先赠把茱篇。
黄花一笑小重九，青眼相看又四年。
欲试烟波钓竿手，南湖同上月明船。
袭美以鱼笺见寄，因谢成篇
陆龟蒙（唐代）

捣成霜粒细鳞鳞，知作愁吟喜见分。向日乍惊新茧色，

临风时辨白萍文。好将花下承金粉，堪送天边咏碧云。

见倚小窗亲襞染，尽图春色寄夫君。
石碏大义灭亲
洪皓（宋代）

恶吁及厚笃忠纯，大义无私遂灭亲。
后代奸邪残骨肉，屡援斯语陷良臣。
素庵为萧贵赞作
庄昶（明代）

平生本质今如此，老去未能污一毫。俯仰仲尼磨不磷，百年天地鬓萧骚。
安乐庙头
杨万里（宋代）

谁遣诗家酷爱山，爱山说得口澜翻。
千峰万岭争投奔，一陟三休却倦烦。
堆案满前何处著，枯肠饱後岂能餐。
残岚剩翠浑无用，包寄金陵同社看。
古滕薛城
薛瑄（明代）

才过古滕国，还瞻旧薛城。分封遗坏堞，列爵但虚名。

冉冉春烟淡，悠悠野水清。望中今古意，信马独含情。
绩和李参政湖上杂咏
魏了翁（宋代）

人心不可欺，好好而恶恶。
利欲怵迫之，本心月以落。
所以古之人，忧在晋其角。
清平乐·风鬟雨鬓
纳兰性德（清代）

风鬟雨鬓，偏是来无准。倦倚玉阑看月晕，容易语低香近。
软风吹遍窗纱，心期便隔天涯。从此伤春伤别，黄昏只对梨花。
蔡州路中作五首寄都下 其三
刘攽（宋代）

南城十里短长亭，三月烦君复送行。道上垂杨犹可折，秋风萧索不须惊。
读神仙传六首 其三
程俱（宋代）

鲤鱼腹中有隐符，白鱼腹中有素书。鞭灵走石才一戏，骑麟上天亦徒耳。

谁能解衣涿水中，使人呼指赤鲩公。
无题
刘克庄（宋代）

主圣如天忍弃遗，臣愚何地着孤危。
白虹贯日殆虚语，中野履霜无怨辞。
宝玦已随尸血浸，铁鞭未必鬼臂知。
莫年一寸丹心在，却怪湘累有许悲。
直台
元稹（唐代）

麋入神羊队，鸟惊海鹭眠。仍教百馀日，迎送直厅前。
赠门人林见龙跃龙入学二十四韵
黎景义（明代）

渥水骝驹汗染藘，溟池鹏奋翼云舒。五陵在昔誇年少，九牧而今验庆馀。

信是粤材多竹箭，应知荆产亦璠玙。三罗早识虬先隐，二琏宁惭玚次璩。

吴会凤雏来雒下，汝南龙子起平舆。鸟翚奕奕箕裘巧，衣马翩翩剑佩舒。

调里埙篪清宛转，楼前花萼蔚扶疏。自饶巨力能稽古，相与深情竞起予。

卓尔不群霄际鹤，天然无饰沼中蕖。悟玄了解侔君实，作赋英名逼子虚。

设处碧山诸代史，旁通黄石几篇书。观鳞听羽生机动，弄月吟风乐意摅。

快睹聚星宵映座，争看佳气曙充闾。桃霞李雪纷成列，藻洁芹香采既胥。

色借瑞雯侵黑发，时欣化雨洒蓝裾。神传画谱浓还淡，韵妙桐丝疾又徐。

骥足并驰超灶远，龙泉联跃发硎初。无双士必趋金陛，数万言将献玉除。

明哲此身堪补衮，澄清卬志任登车。仪形伫采图烟阁，管颖含光射石渠。

晚雪渊凝行未忍，春风淡荡坐何如。心天虑旅须县镜，艺圃荒芜可荷锄。

小范秀才肩宇宙，元侯文学越平居。儒冠大可匡时务，吾道原非效蠹鱼。
书忧
陆游（宋代）

时人应怪我何求，白尽从来未白头。
磅礡昆仑三万里，不知何地可埋忧？
暮春
卫宗武（宋代）

跨马寻春去，未容春便归。
山浮天际色，云弄水中晖。
绿长千林暗，红无一片飞。
茅茨篱落外，惟有菜花肥。
题汶藏主行巷
释云岫（宋代）

玲珑岩畔看云处，帢帻峰头步月时。
一句庭前柏树子，何曾吟作五言诗。
满庭芳 觉前非
马钰（金朝）

不待人询，须当自问，如何用意图财。若非奸狡，无有自然来。心起悭贪嫉妒，宁思想、横祸非灾。欺天地，暗怀狠毒，怎不落深崖。阴司悬业镜，难谩难唬，难闲难推。却不如闻早，省悟心灰。物外追陪霞友，论长生、脱免轮回。修功行，不忘初志，定是赴蓬莱。
呈枢密刘恭父
张孝祥（宋代）

鼎席方虚望已隆，上游那得更烦公。敢言两镇成交契，自是孤烦累化工。

旧弼新开元帅府，闲官且领太平宫。归家净洗如椽笔，准拟燕然勒骏功。
恋绣衾
史达祖（宋代）

黄花惊破九日愁。正寒城、风雨怨秋。愁便是、秋心也，又随人、来到画楼。

因缘幸自天安顿，更题红、不禁御沟。待写与、相思话，为怕奴、憔悴且休。
分得都门晓日送彭阁老归省
丘浚（明代）

承恩归省出蓬莱，晓日都门祖席开。三尺阳乌离海上，九苞威凤下天来。

霞光流彩明宫锦，云气浮香注玉杯。此际道傍谁不羡，几人亲在位三台。
寄元骧卿
朱逸仙（宋代）

郎今多病如家令，妾自拚躬怨楚王。
斜压玉钗成独梦，低垂玄发击柔肠。
刘伶谢安陶潜王羲之像 其一
张羽（明代）

鹿车载酒竹间期，不记山妻泣谏时。已识形骸为外物，何须荷锸镇相随。
送白鱼
李子西（宋代）

秋江水落白鱼肥，正是莼鲈入兴时。
举网得鱼溪上路，挥毫走兔简中诗。
雅知宾幕饶供给，何待侬芹荐敛私。
鲁鬲楚鱼羞不腆，此诚只有孔门知。
兰亭道上
陆游（宋代）

湖上青山古会稽，断云漠漠雨凄凄。
篮舆晚过偏门市，满路春泥闻竹鸡。
和刘谊翁留题惠安二首
舒坦（宋代）

坞云过雨翠成堆，天淡平湖一鉴开。
万木号风韵丝竹，千峰带月上池台。
静无俗驾金铺地，閒有高人玉满杯。
闻道碧桃看欲发，刘郎何事不归来。
闻故人自征戍回
王建（唐代）

昔闻著征戍，三年一还乡。今来不换兵，须死在战场。

念子无气力，徒学事戎行。少年得生还，有同堕穹苍。

自去报尔家，再行上高堂。尔弟修废枥，尔母缝新裳。

恍恍恐不真，犹未苦承望。每日空出城，畏渴携壶浆。

安得缩地经，忽使在我傍。亦知远行劳，人悴马玄黄。

慎莫多停留，苦我居者肠。
道蔡访张周田先生
孙继皋（明代）

秋来握手大河阴，落落风尘片语深。才子中原名独久，词人千里动相寻。

西南老借安危计，岁月频惊去就心。道是张华能识剑，双龙传说到如今。
送人赴任和韵
陈肇兴（清代）

天涯明日送征鞍，银烛金尊向夜阑。万里烽烟惊岁暮，一年风雨怯春寒。

才高不肯埋尘牍，肠热何妨就冷官。莫道此乡多宝玉，知君已作白云看。
谒金门
陈克（宋代）

春寂寂。绿暗溪南溪北。溪水沈沈天一色。鸟飞春树黑。

肠断小楼吹笛，醉里看朱成碧。愁满眼前遮不得。可怜双鬓白。
四山任鼓院
傅梦得（宋代）

曾向西风把别杯，知君黄色上眉催。
浙江莫道音书隔，一日潮声两度来。
题竹郎庙
薛涛（唐代）

竹郎庙前多古木，夕阳沈沈山更绿。

何处江村有笛声，声声尽是迎郎曲。
和盛文元 其二
庄昶（明代）

人间万事有渊源，六籍谁闻是出言。画本不教花样乱，后来人说盛文元。
北山值雪偶成
卫宗武（宋代）

艮象涵万有，佳趣备四时。
此行属寒沍，喜遇腊雪飞。
琤琤初集霰，粲粲纷葳蕤。
奔腾渐成阵，势作龙凤驰。
森森千碧林，缘饰如珠玑。
旋观压层岭，烂若银成围。
一天散和气，万境凝清辉。
飞扬到朽壤，臭腐为神奇。
问山何幻怪，顷刻颜面非。
苍苍改正色，皓皓浮须眉。
我来逢此瑞，爽垲流肝脾。
对之岂徒酒，而可不以诗。
历诗探山意，春信横南枝。
酬冯监拜昭陵回途中遇雨见示
权德舆（唐代）

之子共乘轺，清秋拜上霄。曙霞迎夙驾，零雨湿回镳。

甘谷行初尽，轩台去渐遥。望中犹可辨，耘鸟下山椒。
别张秀才
许浑（唐代）

不知何计写离忧，万里山川半旧游。风卷暮沙和雪起，

日融春水带冰流。凌晨客泪分东郭，竟夕乡心共北楼。

青桂一枝年少事，莫因鲈鲙涉穷秋。
绝句三首 其二
陆文圭（元代）

买丝绣平原，儗金铸子期。君子病无能，不病人不知。
送人游南越
孟贯（唐代）

孑然南越去，替尔畏前程。见说路岐嶮，不通车马行。

瘴烟迷海色，岭树带猿声。独向山家宿，多应乡思生。
除夜书怀
范成大（宋代）

运斗寅杓转，周天日御回。
夜从冬後短，春逐雨中来。
鬓绿看看雪，心丹念念灰。
有怀怜断鴈，无思惜疏梅。
絮厚眼生缬，蔬寒肠转雷。
烛光红琐碎，香雾碧徘徊。
昨梦书三箧，平生酒一杯。
床头新历日，衣上旧尘埃。
摇落何堪柳，纷纭各梦槐。
隙光能几许，世事剧悠哉！
岐路东西变，羲娥日夜催。
头颅元自觉，怀抱故应开。
踊跃金何意，青黄木自灾。
身谋同斥鷃，政尔愿蒿莱。
踏莎行 干友打斧
王哲（金朝）

片釜如求，那由选拣。良工欲造无钱换。今朝专礼我华宗，慈悲为首诸公办。若得坚钢，劈开道眼。灵台＊耀持金简。腰间柯烂决忘归，白云
复用前韵呈刑部杜丈君章
晁补之（宋代）

杜侯洒墨春云暮，纷纷满纸栖鸦聚。
文章不犯世故锋，牛鬼荒虚瓦棺古。
平生傀磊宁独此，跻俗唐虞要遭主。
先君诸父尽金兰，申以婚姻况覶缕。
劳心吏卷官有程，得意朋尊美无度。
尚忆花妍春仲时，休沐黄昏来叩户。
苦怜蟾桂将十分，欲赠海棠无一句。
巷南巷北相遇稀，而此从公慰怀慕。
安石榴红傥可期，公不来过我当去。
寓钟宝潭解馆二首·其一
胡天游(元)（元代）

豫章先生无与俦，人中铮铮陈太丘。
元方敷席季方杖，照映左右皆琳璆。
清江环门山入楼，楼头书客眼长碧。
无此主人无此客，大瓢酌酒劝客留。
可惜江山有行色，浩歌一声天宇白。
见德升国佐酬赠叹爱不已用复次韵
綦崇礼（宋代）

常伯二卿俱擅美，宪台谏省各知名。英词宜和南薰曲，雅意难追北斗城。

元礼风声谁得御，孟公姓字坐皆惊。联肩接袂予何幸，一笑从容每尽情。
题冒芥原先生编年图录八阕 望江南 其七 城闉送别
熊琏（清代）

牵袂处，风急雁飞遥。几度床前重握手，临歧一别已魂销。

永诀是河桥。